Source: http://elelmiszer.hu/cikk/betiltotta_a_tablabirosag_az_igazi_csiki_sor_gyartasat
Timestamp: 2017-04-30 09:05:44
Document Index: 5947995

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

> Betiltotta a táblabíróság az Igazi Csíki Sör gyártását
Betiltotta a marosvásárhelyi táblabíróság az Igazi Csíki Sör gyártását és újra a Heinekennek kedvezett – adta hírül a sörmanufaktúra a Facebook-oldalán. A hírt a cég jogi képviselője, Hajdu Gábor ügyvéd is megerősítette a Maszolnak.
A medve megvédi a Csíki Sört
Elutasította a Heineken óvását az európai Belső Piaci Harmonizációs Hivatal
Folytatódik az erdélyi sörmárkaper
Pert nyert az Igazi csíki sör gyártója
Erdélyben perlekedik a Heineken
A Facebook-oldalon közölt bejegyzés szerint a bíróság arra kötelezte az Igazi Csíki Sör gyártóit, hogy harminc napon belül semmisítsen meg „minden tárgyat és eszközt” - tudósít a maszol.ro. Mint írják, ezt a döntést annak ellenére hozta meg a román ítélőszék, hogy december 9-én az Európai Márkahivatal másodfokon is székely gyártónak ítélte a márkát. „Az Unió döntését a román bíróság ezzel a döntésével figyelmen kívül hagyta” – fogalmaznak.
„Ez egy támadás egy székely vállalkozással szemben, amely felvállalta az identitását, a magyar nyelvet és szimbólumai használatát” – vonják le a következtetést. A bejegyzésben a cég emlékeztet: az Igazi Csíki Sör székelyföldi gyáraiban jelenleg 140 ember dolgozik.
Hajdu Gábor, az Igazi Csíki Sört gyártó cég jogi képviselője a Maszolnak elmondta, a marosvásárhelyi táblabíróságon jogerős ítélet született a termék gyártásának és forgalmazásának a letiltásáról, fellebbezési lehetőség nincs. Az ügyvéd megerősítette, hogy az ítélet szerint meg kell semmisíteni az Igazi Csíki Sör gyártásánál használt, ezzel a márkanévvel ellátott eszközöket is.
Az ügyvéd felidézte, hogy a Heineken 2012-ben indított pert az Igazi Csíki Sör gyártója ellen. A multinacionális vállalat a termék gyártásának és forgalmazásának a leállítását kérte, arra hivatkozva, hogy összetéveszthető a Heineken Ciuc nevű söreivel, jóllehet egyetlen fogyasztói panasz sem érkezett erről az elmúlt két évben.
Ebben a perben született pénteken jogerős ítélet, amely a közlése után azonnal végrehajtandó.
Hajdu Gábor ugyanakkor emlékeztet arra is, hogy a Heineken az Európai Unió márkavédelmi hatóságánál is perbe hívta az Igazi Csíki Sör gyártóját, de ezt a pert a székelyföldi vállalkozás megnyerte. „Korábban Alicantéban kétszer is számunkra kedvező ítélet született, de a romániai bíróságok kétszer is úgy döntöttek, hogy a márkanév megtéveszti a fogyasztókat. Az európai bíróság döntéseinek szerintünk felül kellene írnia a hazai igazságszolgáltatás ítéleteit” – magyarázta.
Az ügyvéd elmondta: nem érti, hogyan kötelezhette a bíróság a céget arra, hogy a termék előállításánál és forgalmazásánál is használt, Igazi Csíki Sör márkanévvel ellátott eszközöket semmisítse meg, mert szerinte „ilyen a törvényben nincs”. Szavai szerint az ítélet indoklásából derül majd ki, hogyan kell alkalmazniuk ezt az intézkedést. „De jelen állás szerint meg kell semmisíteni például a sör tárolására és szállítására használt ládákat is, amivel igen jelentős kár éri a céget” – tette hozzá.
Arra a kérdésre, elképzelhető-e, hogy más márkanéven, de ugyanazt a terméket állítja majd elő a sörmanufaktúra, és így az alkalmazottak munkahelye is megmarad, az ügyvéd kijelentette: Lénárd András többségi tulajdonos keresi a megoldást arra, hogy ne kelljen elbocsátani embereket.
Új Magyar Szó Online)
Heineken, Igazi csíki sör Olvasói vélemény: 0,0 / 10